Document ID: 32007D0507

KOMISJONI OTSUS,
16. juuli 2007,
millega muudetakse otsust 2006/140/EÜ seoses ühenduse rahalise toetusega aastaks 2007 kitsede TSE-resistentsete PrP geenide uurimiseks Küprosel
(teatavaks tehtud numbri K(2007) 3369 all)
(Ainult kreekakeelne tekst on autentne)
(2007/507/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklit 20,
ning arvestades järgmist:
(1)
Transmissiivsete spongioossete entsefalopaatiate (TSEde), sealhulgas inimestel surmaga lõppeva Creutzfeldt-Jacobi tõve vormi põhjuseks peetava veiste spongioosse entsefalopaatia (BSE) likvideerimine väikemäletsejalistel on loomatervishoiu ja tarbijakaitse seisukohast äärmiselt oluline.
(2)
Küpros esitas 2005. aastal kaheaastase kitsede TSE-resistentsete genotüüpide uurimise programmi, et taotleda ühenduselt rahalist toetust. Uurimuse eesmärk on jätkata selle liikmesriigi kitsede PrP geeni uurimist, et kinnitada varasema uurimuse tulemusena leitud spetsiifilist PrP polümorfismi, mis osutab resistentsusele TSEde suhtes, ning hinnata andmeid, et määrata kindlaks TSE-resistentsete PrP geenide algne esinemissagedus kitsede hulgas. Küprosel on TSEd kitsede hulgas väga levinud ja seetõttu sobib see liikmesriik niisuguse katseprojekti teostajaks. Uurimust alustati 1. jaanuaril 2006.
(3)
Kooskõlas nõukogu 21. juuni 2005. aasta määruse (EÜ) nr 1290/2005 (ühise põllumajanduspoliitika rahastamise kohta) (2) artikli 3 lõike 2 punktiga a rahastatakse loomahaiguste tõrje ja järelevalve programme (veterinaarmeetmed) Euroopa Põllumajanduse Tagatisfondist. Finantskontrolli suhtes kohaldatakse kõnealuse määruse artikleid 9, 36 ja 37.
(4)
Komisjoni 15. veebruari 2006. aasta otsusega 2006/140/EÜ, mis käsitleb ühenduse rahalist toetust seoses Küprose esitatud ettepanekuga kitsede TSE-resistentsete PrP geenide uurimiseks aastal 2006, (3) anti ühenduse rahalist toetust aastaks 2006 kitsede geneetilise resistantsuse uurimiseks TSE suhtes selles liikmesriigis.
(5)
Eelarve tõttu määratakse ühenduse toetus igal aastal. On asjakohane anda selle uuringu läbiviimiseks ühenduse rahalist toetust, mis hõlmab aasta 2007. Seetõttu tuleks otsust 2006/140/EÜ muuta, et hõlmata nimetatud aasta.
(6)
Otsuse 2006/140/EÜ lisas on esitatud loetelud ühenduse rahalisest toetusest ning tehnilise ja finantsaruandluse vahenditest. Seda lisa tuleks muuta, võttes arvesse 2007. aastaks eraldatud rahalist toetust ning muudatusi nimetatud aasta aruandluses.
(7)
Haldusliku efektiivsuse huvides tuleks kõik kulud, millele taotletakse ühenduse rahalist toetust, esitada eurodes. Vastavalt nõukogu 21. juuni 2005. aasta määrusele (EÜ) nr 1290/2005 ühise põllumajanduspoliitika rahastamise kohta tuleks muus vääringus kui eurodes väljendatud kulude ümberarvestuskursina kasutada kõige uuemat kurssi, mille Euroopa Keskpank on avaldanud enne selle kuu esimest päeva, mil Küpros oma taotluse esitas.
(8)
Seepärast tuleks otsust 2006/140/EÜ vastavalt muuta.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2006/140/EÜ muudetakse järgmiselt.
1.
Artikkel 1 asendatakse järgmisega:
„Artikkel 1
1. Kitsede TSE-resistentsete PrP geenide uurimise programm, mille on esitanud Küpros, kiidetakse heaks kahekümne neljaks kuuks alates 1. jaanuarist 2006.
2. Ühenduse rahaline toetus lõikes 1 nimetatud programmile hõlmab kuni 100 % Küprose laboratoorsete analüüsidega seotud kuludest (käibemaksuta) lisa 1. peatüki kohaselt aastaks 2006 ning 3. peatüki kohaselt aastaks 2007. Kogutoetuse ülemmäär on 47 500 eurot aastaks 2006 ning 103 000 eurot aastaks 2007.”
2.
Artiklit 2 muudetakse järgmiselt.
a)
Punktid b ja c asendatakse järgmisega:
„b)
uuringu iga aasta esimese kaheksa kuu finants- ja tehnilisi aspekte hõlmav vahekokkuvõte esitatakse hiljemalt kaks kuud pärast kõnealuse perioodi lõppu. Aruanne vastab 2006. aasta puhul lisa 2. peatükis ning 2007. aasta puhul lisa 4. peatükis ettenähtud näidisele, ning sellele on lisatud tõendusmaterjal kantud kulude kohta;
c)
2006. aasta kohta hiljemalt 31. märtsiks 2007 ning 2007. aasta kohta hiljemalt 31. märtsiks 2008 esitatakse lõplik aruanne uurimuse üldise teostuse ja tulemuste kohta kogu ühenduse toetatud perioodi jooksul. Aruanne sisaldab 2006. ja 2007. aasta tehniliste ja finantsaspektide hinnangut vastavalt 2006. aasta puhul lisa 2. peatükis ja 2007. aasta puhul lisa 4. peatükis ettenähtud näidisele ning tõendusmaterjali kantud kulude kohta.”
b)
Lõige 2 asendatakse järgmisega:
„2. Kui esimese lõike punktis c nimetatud tähtajast ei peeta kinni, vähendatakse toetust asjaomasele uuringuaastale järgneva kalendriaasta 1. mail 25 %, 1. juunil 50 %, 1. juulil 75 % ja 1. septembril 100 %.”
3.
Artikkel 3 asendatakse järgmisega:
„Artikkel 3
Ühenduse rahalise toetuse saamiseks peavad Küprose esitatavad kulud olema väljendatud eurodes ega tohi sisaldada käibemaksu ega muid makse.
Kulude vahetuskursi määraks on Euroopa Keskpanga poolt viimati kehtestatud määr, mis on kehtestatud enne selle kuu esimest päeva, kui Küpros taotluse esitas.”
4.
Lisa muudetakse vastavalt käesoleva otsuse lisale.
Artikkel 2
Käesolevat otsust kohaldatakse alates 1. jaanuarist 2007.
Artikkel 3
Käesolev otsus on adresseeritud Küprose Vabariigile.
Brüssel, 16. juuli 2007

Labels: 0
18
15
6